
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
1.	salută faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Agenției Uniunii Europene pentru Cooperare în Materie de Aplicare a Legii (Europol) pentru exercițiul financiar 2022 sub toate aspectele semnificative; 
2.	felicită Europol pentru acțiunile întreprinse și sugerate de autoritatea care acordă descărcarea de gestiune în controalele interne, protecția datelor, comunicarea externă și observațiile Curții, în special în ceea ce privește procesul de evaluare a unui potențial conflict de interese; apreciază și măsurile privind diversitatea de gen și digitalizarea procedurilor administrative; felicită instituția pentru continuarea digitalizării, prin utilizarea sistemelor și instrumentelor de informare ale Comisiei în domeniul administrării resurselor umane și al gestionării contractelor;
3.	reamintește observația Curții cu privire la legalitatea și regularitatea operațiunilor legate de diurna a trei experți naționali detașați (END) din Țările de Jos; reamintește că Europol a identificat și a comunicat excedentul de plată în sumă de 155 553 EUR pentru diurna a trei END din Țările de Jos în 2022; ia act de răspunsul Europol potrivit căruia, în conformitate cu cerințele prevăzute la articolul 101 din Regulamentul financiar 2018/1046, Europol a decis să renunțe la recuperarea excedentului de plată pentru a menține o relație de încredere și cooperare cu autoritățile de origine; felicită Europol pentru că a îmbunătățit verificarea ex ante și în alocarea resurselor, pentru a oferi în viitor garanții pertinente cu privire la legalitatea drepturilor financiare corespunzătoare, înainte de efectuarea plății; 
4.	reamintește observația Curții cu privire la legalitatea și regularitatea operațiunilor legate de grantul operațional pentru finanțarea activităților forțelor de poliție națională dintr-un stat membru; ia act de observația Curții că o parte din grant, în valoare de 0,2 milioane EUR, a fost neconformă; ia act de răspunsul Europol potrivit căruia grantul operațional se referea la activitățile URS coordonate de un stat membru și, prin urmare, articolul 186 alineatul (4) litera (c) din Regulamentul financiar 2018/1046 și orientările specifice corespunzătoare privind punerea în aplicare ale Comisiei privind administrarea granturilor, taxa pe valoarea adăugată (TVA) a reprezentat un cost eligibil; felicită Europol pentru că va evalua eligibilitatea TVA-ului pentru granturile operaționale, pe baza observațiilor Curții;
5.	constată cu satisfacție că, în 2022, Europol a acceptat 98 068 de contribuții operaționale și a sprijinit 2 758 de operațiuni aferente celor cinci priorități strategice multianuale; ia act de activitățile Europol care reflectă programul de lucru pentru 2022, inclusiv în ceea ce privește dezvoltarea capacităților operaționale de tehnologie a informației și de gestionare a informațiilor, coordonarea operațională, combaterea criminalității grave și organizate, criminalitatea informatică, criminalitatea financiară și economică, coordonarea strategică și analiza combaterii terorismului, guvernanța, sprijinul și administrarea; felicită Europol pentru cooperarea cu Ucraina și se bucură că sprijinul acordat statelor membre și țărilor învecinate a crescut la începutul anului în contextul războiului; felicită Europol pentru că și-a suspendat cooperarea cu Rusia;
6.	ia act de faptul că, la 16 septembrie 2022, Autoritatea Europeană pentru Protecția Datelor (AEPD) a solicitat Curții de Justiție a Uniunii Europene să anuleze două dispoziții ale Regulamentului modificat privind Europol, și anume articolele 74a și 74b, susținând că acestea subminează grav securitatea juridică a datelor cu caracter personal ale indivizilor și amenință independența AEPD; ia act și de hotărârea Tribunalului în cauza T-578/22 din 6 septembrie 2023, prin care acțiunea introdusă de AEPD împotriva Regulamentului modificat privind Europol a fost considerată inadmisibilă și, în ceea ce privește eventualele efecte ale dispozițiilor atacate asupra deciziei AEPD din 3 ianuarie 2022, AEPD nu se poate prevala de acestea în susținerea acțiunii sale; reamintește că AEPD a intentat recurs în cauza T-578/22 și că este mandatată să supravegheze legalitatea prelucrării datelor cu caracter personal ale Europol în temeiul Regulamentului (UE) 2016/794; salută eforturile depuse de Europol pentru a da curs recomandărilor AEPD, în special faptul că tuturor contribuțiilor de dinainte de intrarea în vigoare a Regulamentului modificat privind Europol li s-a atribuit între timp o categorie de persoane vizate (DSC);  
7.	ia act de cooperarea strânsă și continuă dintre Europol și eu-LISA pentru a institui verificări automatizate ale datelor privind cererile de călătorie din Sistemul european de informații și de autorizare privind călătoriile (ETIAS) în raport cu datele Europol; ia act de faptul că intrarea în funcțiune a ETIAS a fost amânată pentru noiembrie 2023 prin decizia Consiliului; apreciază faptul că Europol și-a extins cooperarea cu Parchetul European (EPPO) în 2022, și, până la sfârșitul anului, a sprijinit 21 de operațiuni importante ale EPPO în domeniul fraudei fiscale;
8.	ia act de faptul că Regulamentul modificat privind Europol, care a intrat în vigoare la 28 iunie 2022, impune o mai bună supraveghere a activităților sale, de exemplu prin înființarea postului de ofițer pentru drepturile fundamentale și numirea acestuia, ofițer care va fi direct subordonat directorului executiv al Europol; subliniază totodată că extinderea competențelor Europol la sprijinul acordat statelor membre și cooperarea cu părți private, țări terțe și organizații internaționale ar necesita instituirea unor mecanisme de supraveghere interne și externe suplimentare pentru a garanta respectarea legislației UE și a asigura protecția drepturilor fundamentale;
9.	reamintește constatările din raportul de audit al AEPD privind Europol din 16 decembrie 2022, care a auditat controale specifice ale seturilor de date ale resortisanților țărilor terțe deținute de Europol; reamintește că AEPD a constatat că procesul general de evaluare a informațiilor furnizate de parteneri cu privire la minori (inclusiv la minorii sub 15 ani) este clar și bine dezvoltat; reamintește că AEPD a identificat mai multe cazuri în care atribuirea aceluiași nivel de suspiciune (în ceea ce privește clasificarea) datelor minorilor aparent implicați într-o infracțiune relativ minoră într-un cadru mai larg al unui grup infracțional organizat ar putea să nu îndeplinească pragul de „proporționalitate strictă”; subliniază că Europol are obligația de a respecta principiul „proporționalității stricte” prevăzut la articolul 30 alineatul (1) din Regulamentul Europol; 
10.	ia act de relatările din presă cu privire la suspiciunile de conflict de interese ale unor foști angajați ai Europol; reamintește că, la 20 decembrie 2023, Ombudsmanul a deschis o anchetă pentru a investiga modul în care Europol a gestionat mutarea a doi foști membri ai personalului în posturi legate de combaterea abuzului sexual online asupra copiilor; ia act de răspunsul Agenției că a examinat rapoartele și a confirmat, printre altele, că nu a fost identificat niciun conflict de interese care să vizeze foști membri ai personalului; solicită investigarea amănunțită a acuzațiilor și raportarea rezultatelor către autoritatea care acordă descărcarea de gestiune. 

	European Union Agency for Law Enforcement (“EUROPOL”)

